title: Решение (ЕС) 2017/102 на Европейската централна банка от 11 януари 2017 година за изменение на Решение (ЕС) 2015/5 относно изпълнението на програмата за закупуване на обезпечени с активи ценни книжа (ЕЦБ/2017/3)

text:
               20.1.2017

               BG

               Официален вестник на Европейския съюз

               L 16/55

         РЕШЕНИЕ (ЕС) 2017/102 НА ЕВРОПЕЙСКАТА ЦЕНТРАЛНА БАНКА
   от 11 януари 2017 година
   за изменение на Решение (ЕС) 2015/5 относно изпълнението на програмата за закупуване на обезпечени с активи ценни книжа (ЕЦБ/2017/3)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 12.1, втора алинея във връзка с член 3.1, първо тире и член 18.1 от него,
   като има предвид, че:

               (1)

               С Решение (ЕС) 2015/5 на Европейската централна банка (EЦБ/2014/45) (1) беше създадена програмата за закупуване на обезпечени с активи ценни книжа (ПЗОАЦК). Заедно с третата програма за закупуване на обезпечени облигации, програмата за закупуване на активи на публичния сектор на вторичните пазари и програмата за закупуване от корпоративния сектор ПЗОАЦК е част от разширената програма за закупуване на активи (ПЗА). С ПЗА се цели да се подобри допълнително трансмисията на паричната политика, да се улесни предоставянето на кредити за икономиката на еврозоната, да се облекчат условията за заемане на средства от домакинствата и фирмите и да се допринесе за това темпът на инфлацията да се доближи в средносрочен план до нива под, но близо до 2 % в съответствие с основната цел на Европейската централна банка (ЕЦБ) да поддържа ценова стабилност.

               (2)

               Закупуването на активи съгласно ПЗА е пропорционална мярка за намаляване на рисковете за прогнозата на динамиката на цените, тъй като в резултат от това ще се облекчат допълнително паричните и финансовите условия, включително тези, свързани с условията за заемане на средства от домакинствата и нефинансовите предприятия от еврозоната, като по този начин се подпомагат съвкупното потребление и инвестиционните разходи в еврозоната и в крайна сметка се допринася за доближаването на темпа на инфлацията до нива под, но близо до 2 % в средносрочен план. ПЗА е в пълно съответствие със задълженията на централните банки от Евросистемата по силата на Договорите, включително със забраната за парично финансиране, и не засяга функционирането на Евросистемата съгласно принципа за отворена пазарна икономика при свободна конкуренция.

               (3)

               В рамките на правомощието си да гарантира ценовата стабилност на 8 декември 2016 г. Управителният съвет реши, че с оглед на постигането на целите на ПЗА някои от параметрите ѝ следва да се изменят. Измененията са в съответствие с правомощията на Управителния съвет при провеждането на паричната политика, напълно са съобразени със задълженията на централните банки от Евросистемата по силата на Договорите и надлежно отразяват съображенията, свързани с управлението на риска.

               (4)

               По-конкретно, предвиденият срок за извършване на покупките съгласно ПЗА следва да бъде удължен до края на месец декември 2017 г. или за по-дълго, ако е необходимо, и при всяко положение до момента, в който Управителният съвет забележи устойчива корекция в тренда на инфлацията, която отговаря на целта му да постигне темп на инфлация под, но близо до 2 % в средносрочен план.

               (5)

               Ликвидността, предоставяна на пазара чрез комбинираните месечни покупки съгласно ПЗА, следва да продължи да бъде в размер на 80 милиарда евро до края на месец март 2017 г. От месец април 2017 г. стойността на комбинираните месечни покупки съгласно ПЗА следва да бъде 60 милиарда евро до края на месец декември 2017 г. или за по-дълго, ако е необходимо, и при всяко положение до момента, в който Управителният съвет забележи устойчива корекция в тренда на инфлацията, която отговаря на целта му по отношение на инфлацията. Ако междувременно прогнозата се влоши или ако финансовите условия станат несъвместими с по-нататъшно развитие към устойчива корекция в тренда на инфлацията, Управителният съвет възнамерява да увеличи размера и/или срока на програмата.

               (6)

               С цел да се гарантира непрекъснатото нормално извършване на покупките през предвидения срок, съгласно ПЗА следва да се разрешат, доколкото са необходими, покупките на ценни книжа, чиято доходност до падежа е под лихвения процент по депозитното улеснение на ЕЦБ.

               (7)

               Поради това Решение (ЕС) 2015/5 (ЕЦБ/2014/45) следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Изменение
   В член 2 от Решение (ЕС) 2015/5 (ЕЦБ/2014/45) се добавя следната точка 10:

                  „10.

                  Разрешават се покупките на номинални ОАЦК с отрицателна доходност до падежа (или с най-ниска възможна доходност), която е равна на лихвения процент по депозитното улеснение или го надхвърля. Доколкото са необходими, се разрешават покупките на номинални ОАЦК с отрицателна доходност до падежа (или с най-ниска възможна доходност), която е под лихвения процент по депозитното улеснение.“

   Член 2
   Влизане в сила
   Настоящото решение влиза в сила на 13 януари 2017 г.

      Съставено във Франкфурт на Майн на 11 януари 2017 година.

            За Управителния съвет на ЕЦБ

            Председател на ЕЦБ

         Mario DRAGHI

      (1)  Решение (ЕС) 2015/5 на Европейската централна банка от 19 ноември 2014 г. относно изпълнението на програмата за закупуване на обезпечени с активи ценни книжа (ЕЦБ/2014/45) (ОВ L 1, 6.1.2015 г., стр. 4).


title: 2011/256/ЕС: Решение на Съвета от 11 април 2011 година за подписване от името на Европейския съюз на споразумение под формата на размяна на писма между Европейския съюз и Република Аржентина в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз

text:
               29.4.2011

               BG

               Официален вестник на Европейския съюз

               L 110/13

         РЕШЕНИЕ НА СЪВЕТА
   от 11 април 2011 година
   за подписване от името на Европейския съюз на споразумение под формата на размяна на писма между Европейския съюз и Република Аржентина в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз
   (2011/256/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 29 януари 2007 г. Съветът упълномощи Комисията да започне преговори с някои други членове на Световната търговска организация съгласно член XXIV:6 от Общото споразумение за митата и търговията (ГАТТ) 1994 г. в процеса на присъединяването на Република България и на Румъния към Европейския съюз.

               (2)

               Комисията проведе преговори в рамките на приетите от Съвета насоки за преговори.

               (3)

               Преговорите приключиха и на 22 септември 2010 г. бе парафирано Споразумение под формата на размяна на писма между Европейския съюз и Аржентина в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз („споразумението“).

               (4)

               Споразумението следва да бъде подписано,

         ПРИЕ НАСТОЯЩОТО РЕШЕНИЕ:
   Член 1
   Одобрява се от името на Съюза подписването на Споразумението под формата на размяна на писма между Европейския съюз и Реублика Аржентина в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз („споразумението“), при условие на сключването на споразумението (1).
   Член 2
   Председателят на Съвета е оправомощен да посочи лицето (лицата), упълномощено(и) да подпише(ат) споразумението от името на Съюза.
   Член 3
   Настоящото решение влиза в сила в деня на приемането му.

      Съставено в Люксембург на 11 април 2011 година.

            За Съвета

            Председател

         PINTÉR S.

      (1)  Текстът на споразумението ще бъде публикуван заедно с решението за сключването му.


title: Решение на Съвета от 18 юни 2012 година за назначаване на половината от състава на Управителния съвет на Европейския орган за безопасност на храните и за изменение на решението от 24 юни 2010 г.

text:
               30.6.2012

               BG

               Официален вестник на Европейския съюз

               C 192/1

         РЕШЕНИЕ НА СЪВЕТА
   от 18 юни 2012 година
   за назначаване на половината от състава на Управителния съвет на Европейския орган за безопасност на храните и за изменение на решението от 24 юни 2010 г.
   2012/C 192/01
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 25, параграф 1 от него,
   като взе предвид списъка с кандидати, представен на Съвета от Европейската комисия,
   като взе предвид становището, изразено от Европейския парламент,
   като има предвид, че:

               (1)

               От съществено значение е да се гарантират независимостта, високото научно качество, прозрачността и ефективността на Европейския орган за безопасност на храните (ЕОБХ). Абсолютно необходимо е също да се осъществява сътрудничество с държавите-членки.

               (2)

               Мандатът на половината членове на Управителния съвет на ЕОБХ изтича на 30 юни 2012 г. Трима от тези членове имат професионален опит в организации, представляващи потребителите и други групи интереси по хранителната верига.

               (3)

               Представеният от Комисията списък беше разгледан с оглед назначаването на седем нови членове на Управителния съвет на ЕОБХ въз основа на предоставената от Комисията документация и предвид становището, изразено от Европейския парламент. Целта е да се гарантират най-висока степен на компетентност, широк спектър на съответни експертни знания, например в областта на управлението и публичната администрация, и възможно най-широко географско разпределение в рамките на Съюза.

               (4)

               При разглеждането на представения от Комисията списък Съветът взе под внимание факта, че Комисията трябва да пристъпи незабавно към замяната на един от членовете на Управителния съвет на ЕОБХ, който наскоро подаде оставка, по отделна процедура и да представи списък с кандидатури за тази цел в съответствие с условията, определени в член 25, параграф 1 от Регламент (ЕО) № 178/2002.

               (5)

               Освен това Съветът взе под внимание и факта, че един от настоящите членове на Управителния съвет на ЕОБХ, чиито мандат изтича на 30 юни 2014 г., може, поради промяна в професионалната си дейност, да се приеме за член с професионален опит в организации, които представляват други групи интереси по хранителната верига.

               (6)

               Следователно Решението от 24 юни 2010 г. за назначаване на половината от състава на Управителния съвет на Европейския орган за безопасност на храните (2) следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Назначават се за членове на Управителния съвет на Европейския орган за безопасност на храните за периода от 1 юли 2012 г. до 30 юни 2016 г.:

               Valérie BADUEL

               Sue DAVIES (3)
                   (4)

               Piergiuseppe FACELLI (4)

               Jaana HUSU-KALLIO

               Radu ROATIȘ CHEȚAN

               Jiří RUPRICH (4)

               Tadeusz WIJASZKA

         Член 2
   В член 1 от Решението от 24 юни 2010 г. към името „Jan MOUSING“ се добавя следният знак „(**)“.
   Член 3
   Настоящото решение влиза в сила в деня на приемането му.

      Съставено в Люксембург на 18 юни 2012 година.

            За Съвета

            Председател

         M. GJERSKOV

      (1)  ОВ L 31, 1.2.2002 г., стр. 1.

      (2)  ОВ C 171, 30.6.2010 г., стр. 3.

      (3)  Професионален опит в организации, представляващи потребителите.

      (4)  Настоящ член на Управителния съвет на ЕОБХ.


title: Решение за изпълнение (ЕС) 2017/122 на Комисията от 23 януари 2017 година относно приложимостта на член 34 от Директива 2014/25/ЕС на Европейския парламент и на Съвета по отношение на възлагането на поръчки за дейности, свързани с производството на торф във Финландия (нотифицирано под номер С(2017) 237) (Текст от значение за ЕИП. )

text:
               25.1.2017

               BG

               Официален вестник на Европейския съюз

               L 19/33

         РЕШЕНИЕ ЗА ИЗПЪЛНЕНИЕ (ЕС) 2017/122 НА КОМИСИЯТА
   от 23 януари 2017 година
   относно приложимостта на член 34 от Директива 2014/25/ЕС на Европейския парламент и на Съвета по отношение на възлагането на поръчки за дейности, свързани с производството на торф във Финландия

         (нотифицирано под номер С(2017) 237)

   (само текстовете на фински и шведски език са автентични)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2004/17/ЕО на Европейския парламент и на Съвета от 31 март 2004 г. относно координиране на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги (1), и по-специално член 30, параграф 5 от нея,
   като взе предвид Директива 2014/25/ЕС на Европейския парламент и на Съвета от 26 февруари 2014 г. относно възлагането на поръчки от възложители, извършващи дейност в секторите на водоснабдяването, енергетиката, транспорта и пощенските услуги и за отмяна на Директива 2004/17/ЕО (2), и по-специално член 35, параграф 3 от нея,
   като взе предвид искането, подадено от Vapo Oy,
   след като се консултира с Консултативния комитет за обществени поръчки,
   като се има предвид, че:
   1.   ФАКТИ

   1.1.   Искането

               (1)

               На 2 февруари 2016 г. Комисията получи от Vapo Oy (наричано по-нататък „Vapo“ или „заявителят“) искане в съответствие с член 30 от Директива 2004/17/ЕО (наричано по-нататък „искането“).

               (2)

               Vapo е публично предприятие, като 50,1 % от акциите му са собственост на финландската държава, а 49,9 % се притежават от Suomen Energiavarat Oy — дружество, собственост на общински енергийни дружества и електроенергийни кооперативни дружества.

               (3)

               Искането се отнася до дейности, свързани с производството на торф във Финландия.

               (4)

               То бе придружено от становище на Финландския орган за защита на конкуренцията и потребителите (наричан по-нататък „НОЗК“) от 2 ноември 2015 г. Комисията счита, че документът не може да се приеме за обосновано и подкрепено с доказателства становище по смисъла на член 35, параграф 2 от Директива 2014/25/ЕС, тъй като представлява обикновено изявление, че са изпълнени посочените условия, без да предоставя каквито и да било аргументи в негова подкрепа (3).

               (5)

               Комисията поиска допълнителна информация от заявителя в електронни писма от 10 март 2016 г., 2 юни 2016 г., 6 юли 2016 г., 8 юли 2016 г. и 23 септември 2016 г. Отговорите на това искане за информация бяха изпратени от заявителя по електронна поща на 6 април 2016 г., 16 юни 2016 г., 26 август 2016 г. и 30 септември 2016 г.

               (6)

               Успоредно с това, на 7 юни 2016 г. Комисията поиска допълнителна информация от финландските органи. Отговорът бе изпратен от финландските органи по електронна поща на 26 септември 2016 г. Заключенията в него се основават на проучване, проведено от финландския НОЗК сред 24 клиенти и 8 конкуренти на Vapo, както и на информация, получена от сдружението на производителите на торф. Участниците са отговорили на въпроси относно използваните от тях горива, способността за преминаване на друго гориво, въздействието на хипотетична промяна в цената на горивото, икономически изгодните разстояния за превоз, цените на горивата, бариерите за навлизане на пазара, процеса за възлагане на обществени поръчки за торфени блата и развитието на пазарите на торф и дървесни горива през следващите няколко години.

         1.2.   Производство на торф във Финландия

               (7)

               Торфът представлява силно органичен материал, който се образува във влажни региони и е съставен от частично изгнила растителна маса. Той се реже и суши за употреба като гориво. Във Финландия торфът се използва основно за производство на електричество и за централно отопление. Като цяло торфът представлява 4 % от общия състав от горива за производство на електрическа енергия във Финландия през 2014 г. (4).

               (8)

               Торфените блата във Финландия са с обща площ от 9 милиона хектара, 1,2 милиона от които са подходящи за производство на торф (5). Въпреки това реално се използват по-малко от 10 % от подходящата за целта площ (6). Мястото на активно производство се определя от конкурентната среда, като се има предвид относително краткото икономически изгодно разстояние за превоз на торф от 150 km (7).

               (9)

               Финландия има около 23 милиона хектара гори и е значим доставчик на горски продукти на световните пазари (8).

               (10)

               Торфът и дървесните горива се използват в около 400 електрически и отоплителни централи в цяла Финландия.

               (11)

               Vapo е единственият производител на торф, упражняващ дейност на територията на цялата държава. Във Финландия има и редица регионални производители, около 300 местни производители, а някои от по-големите електроцентрали имат свои собствени площи за производство на торф.

               (12)

               Дървесни горива се доставят от 5 национални производители, 79 сдружения за управление на горите и стотици местни производители (9).

         2.   ПРАВНА РАМКА

               (13)

               Директива 2014/25/ЕС се прилага за възлагането на поръчки за извършване на дейности, свързани с експлоатацията на географски район с цел добив на въглища или други твърди горива, освен ако тази дейност е освободена съгласно член 34 от посочената директива.

               (14)

               В член 34 от Директива 2014/25/ЕС се предвижда, че поръчките, предназначени да способстват за някоя от дейностите, за които се прилага директивата, не са в обхвата на директивата, ако в държавата членка, в която се извършва дейността, тя е изложена пряко на конкуренцията на пазари, достъпът до които не е ограничен.

               (15)

               Прякото излагане на конкуренция се оценява въз основа на обективни критерии, като се отчитат особените характеристики на съответния сектор. Достъпът се счита за неограничен, ако държавата членка е въвела и прилага съответното законодателство на Съюза относно отварянето на даден сектор или на част от него. Въпросното законодателство е изброено в приложение III към Директива 2014/25/ЕС. Въпреки това посоченото приложение не включва каквото и да било съответно законодателство за либерализиране на сектора за добив на въглища или други твърди горива. Следователно не може да се предполага, че достъпът до пазара е свободен, и това трябва да се докаже съгласно правната уредба и на практика.

               (16)

               Настоящото решение не засяга прилагането на правилата за конкуренцията и други области на правото на Съюза. По-специално критериите и методологията, използвани за оценка на прякото излагане на конкуренция съгласно член 34 от Директива 2014/25/ЕС, не са непременно идентични с използваните за извършване на оценка съгласно член 101 или член 102 от Договора или съгласно Регламент (ЕО) № 139/2004 на Съвета (10). Тази гледна точка бе потвърдена също в неотдавнашно решение на Съда (11).

         3.   ОЦЕНКА

   3.1.   Свободен достъп до пазара

               (17)

               Тъй като не може да се предполага, че достъпът до пазара е свободен, това трябва да се докаже съгласно правната уредба и на практика.

               (18)

               Заявителят твърди, че не съществуват законови ограничения по отношение на достъпа до пазара на торф. Производството на торф изисква разрешително съгласно нормите за опазване на околната среда, но това не може да се счита за ограничаване на достъпа до пазара. Освен това няма специални или изключителни права, свързани с производството на торф.

               (19)

               При разглеждане на правните разпоредби, приложими за издаването на лицензи за производство на торф във Финландия, се установява, че понастоящем такива лицензи се отпускат на недискриминационна основа. За започване на производство на торф е необходимо разрешително съгласно нормите за опазване на околната среда. Въпреки че процесът на получаване на такова разрешително може да бъде много дълъг (от една до четири години), процедурата за издаването и критериите за предоставянето му са еднакви за всички участници на пазара и следователно това не може да се счита за ограничаване на достъпа до пазара от гледна точка на обществените поръчки. За целите на настоящото решение възможността за получаване на лиценз за производство на торф може да се счита за неограничена съгласно правната уредба.

               (20)

               Все още не се използва значителна част от земята, подходяща за производство на торф (12). Заявителят също твърди, че през последните години (13) броят на производителите на торф е нараснал, което подкрепя аргумента, че достъпът до пазара на практика е свободен.

               (21)

               Свободният достъп до тази дейност е потвърден от финландските органи (14).

               (22)

               С оглед на изложеното по-горе, за целите на оценяването на условията, предвидени в член 34 от Директива 2014/25/ЕС, и без да се засяга прилагането на правото в областта на конкуренцията или всяка друга област от правото на ЕС, достъпът до пазара за експлоатация на географски райони с цел добив на торф може да се счита за свободен съгласно правната уредба и на практика.

         3.2.   Пряко излагане на конкуренция

               (23)

               Прякото излагане на конкуренция следва да се оценява въз основа на различни показатели, като нито един от тях не е определящ сам по себе си. По отношение на пазарите, за които се отнася настоящото решение, пазарният дял на основните участници на даден пазар представлява един от критериите, които следва да се вземат предвид. С оглед на характеристиките на засегнатия пазар под внимание могат да бъдат взети и допълнителни критерии.

               (24)

               Освен това посоченото по-горе определение по никакъв начин не засяга прилагането на член 101 и/или 102 от Договора и на разпоредбите относно контрола върху сливанията, предвидени в Регламент (ЕО) № 139/2004, както и на всички действащи регламенти и известия и насоки на Комисията, свързани с прилагането на правилата за конкуренция на Съюза, включително съответните разпоредби относно определянето на пазара и изчисляването на пазарните дялове.

               (25)

               Целта на настоящото решение е да се установи дали услугите, посочени в искането, са изложени на такова равнище на конкуренция (на пазари, достъпът до които не е ограничен по смисъла на член 34 от Директива 2014/25/ЕС), което ще гарантира, че и при липсата на стриктното регулиране, наложено от подробните правила за възлагане на обществени поръчки, определени в Директива 2014/25/ЕС, възлагането на поръчки за изпълнение на посочените дейности ще се извършва по прозрачен недискриминационен начин въз основа на критерии, които позволяват на купувачите да намерят решението, което е икономически най-изгодно като цяло.

               (26)

               Vapo е единственият възложител, действащ на пазара на торф във Финландия, и следователно е единственият субект, предмет на правилата на Съюза за възлагане на обществени поръчки. В този контекст е важно да се има предвид, че дружествата, които не са предмет на процедурите за възлагане на обществени поръчки, имат възможност да упражняват конкурентен натиск върху заявителя, когато действат на тези пазари.

         3.2.1   Съответен продуктов пазар

               (27)

               Искането обхваща производството и търговията на едро с торф. Производителите добиват и обработват торфа и го продават директно на различните централи без посредници. При разглеждане на конкуренцията на пазара за производство на торф следва да се отчетат връзките между производството и първата продажба/дистрибуцията на едро на добития торф. За целите на настоящото решение и без да се засяга прилагането на други разпоредби на правото на ЕС, производството и продажбата на едро на торф ще се разглеждат заедно в един и същ продуктов пазар.

               (28)

               Заявителят твърди, че торфът принадлежи към същия съответен пазар най-малко като на дървесните горива (т.е. дървесни трески и вторични продукти от горската промишленост). Vapo упражнява дейност както на пазара за торф, така и на пазара за дървен материал, но продажбите на торф преобладават.

               (29)

               Според предходна практика (15) на финландския НОЗК торфът и дървеният материал принадлежат към отделни продуктови пазари, но определението им е оставено открито. Разграничаването в определенията на пазара за торф и този за дървен материал се основава на следните аргументи: високите инвестиционни разходи, свързани с промяната/преминаването към друга технология, различните технически качества на торфа и дървения материал, недостига на дървен материал, липсата на конкретна пазарна цена за дървесни горива и дългосрочни споразумения. Комисията оцени текущата ситуация на пазара, като прецени уместността на посочените по-горе аргументи.

      Технологични промени

               (30)

               Заявителят твърди, че една от най-важните промени в сравнение с времето, по което са взети предходните решения на финландския НОЗК, е свързана с промените в технологията на изгаряне на централата, които водят до увеличаване на потреблението на дървесни горива и до намаляване на потреблението на торф. Заявителят по-специално твърди, че в днешно време в почти всички отоплителни централи във Финландия е възможно да се използва както торф, така и дървен материал. Това води до увеличение на потреблението на дървесни горива през последните 15 години (16).

               (31)

               Финландският НОЗК потвърди, че през последните няколко години пазарът за торф е изправен пред нарастващ конкурентен натиск от страна на този за дървен материал (17). Финландският НОЗК установи, че производителите на енергия извършват инвестиции в централи, в които могат да се използват различни видове гориво, като торф, дървен материал и дори въглища, за да осигурят възможно най-голяма гъвкавост по отношение на различните пазарни условия, както и различните политики за околната среда и за данъчното облагане.

               (32)

               Двадесетте най-големи потребители на торф (18) във Финландия понастоящем използват това гориво заедно с дървен материал, както и с въглища (за централи, разположени по крайбрежието) (19).

               (33)

               Едва по-малко от 20 малки отоплителни централи използват единствено торф (20) от общо 400 електрически и отоплителни централи, захранвани с торф и дървен материал. Потреблението на тези централи обаче е незначително (21).

      Технически качества на торфа и дървения материал

               (34)

               По отношение на техническите разлики Комисията отбелязва, че в днешно време може да се постигне технически ефективно горене чрез добавяне на химикали и дървен материал.

               (35)

               Отбелязва се, че използването само на дървен материал увеличава корозията на котела, поради което при процеса на горене обикновено се добавя минимален процент торф (който е естествено серист), въглища или химикали, като сяра или вар, с цел предотвратяване на корозията. Оптимизираният процент необходим горивен торф се различава значително между 0 и 60 %, в зависимост от технологията на централата и от планираната емисия (22).

               (36)

               Комисията отправи запитване (23) към заявителя относно сезонните модели в източниците за снабдяване с торф и дървен материал през годината, по-точно дали на клиентите на практика се налага да използват само торф или само дървен материал. Заявителят обясни (24), че потреблението на торф е най-високо от януари до март, а през лятото намалява, тъй като горивото не е необходимо за отопление. Заявителят използва като пример ситуацията през 2015 г., когато температурите са много ниски (25) и отоплителните централи използват повече торф и петрол вместо дървен материал. Въпреки това заменените обеми са незначителни на фона на общото потребление.

      Наличност на дървесни горива

               (37)

               По отношение на недостига на дървен материал заявителят твърди, че настоящата ситуация е напълно различна от тази по времето, по което са взети предходните решения на НОЗК, тъй като операторите инвестират в машини за дърводобив, което води до значителен ръст на пазара за дървен материал (26).

               (38)

               Според искането (27) има добра наличност на горива, алтернативни на торфа. В северните и източните части на Финландия дървесните горива са лесно достъпни, а в южните и западните райони наличността на местни дървесни горива може да ограничи нарастването на употребата на дървени трески в бъдеще (28). Използваните алтернативни горива включват въглища (в крайбрежните райони), дървен материал, внесен от Русия, и газ (в районите с изградени газопроводи). Въпреки че търсенето на дървен материал може да е по-голямо от предлагането, това е само временно (29).

               (39)

               Финландският НОЗК посочи, че „Понастоящем пазарите на дървесни трески и на вторични продукти от горската промишленост са по-комерсиални и имат по-стабилни позиции в сравнение с пазара на торф.“ (30).

               (40)

               Според наличните обществено достъпни данни (31) динамичните редове за енергийни източници за производство на електрическа енергия показват стабилен ръст в потреблението на дървесни горива и спад в потреблението на торф, по-специално от 2010 г. насам.

      Цени на горивата

               (41)

               За електроцентрали, работещи с изгаряне на дървесни трески, Финландия се ползва от схеми за оперативна помощ (32), които имат за цел да увеличат производството на енергия от възобновяеми източници, като стимулират преминаването от торф към биомаса.

               (42)

               Поставената от ЕС цел за 2020 г. за енергия от възобновяеми източници във Финландия е 38 %. Дялът на енергията от възобновяеми източници в брутното крайно потребление на енергия във Финландия се е увеличил от 28,5 % през 2005 г. до 36,8 % през 2013 г. (33).

               (43)

               Заявителят потвърждава (34), че всички негови основни клиенти отговарят на изискванията за гореспоменатата помощ.

               (44)

               Изменението на размера на помощите, наложено от правителството (35), влезе в сила на 1 март 2016 г. В съответствие с него максималното равнище на субсидията за електрическа енергия, произведена от дървесни трески, се увеличава от 15,90 EUR/MWh на 18 EUR/MWh.

               (45)

               Енергийни данъци във Финландия се налагат за електрическа енергия, въглища, природен газ, горивен торф, талово масло и течни горива. Съгласно най-новото законодателство (36) новият данък върху горивния торф е 1,90 EUR/MWh, което е намаление в сравнение с предходния, а именно 3,40 EUR/MWh. Този нов данък също влезе в сила на 1 март 2016 г.

               (46)

               За разлика от използването на дървен материал използването на торф и други изкопаеми горива в енергийния сектор подлежи на облагане с данък върху емисиите на CO2. Към момента на публикуване на предходното решение на НОЗК (37) данъкът върху емисиите не е бил в сила. Въвеждането на този данък предизвика извършването на големи инвестиции в нови централи, в които могат да се използват различни видове гориво, както и в приспособяването на стари централи така, че да могат да използват както дървесина, така и други изкопаеми горива.

               (47)

               Заявителят твърди (38), че като се имат предвид всички данъци за торф и помощта за дървесина, сравнението на разходите за торфено гориво за клиента (включително данъка върху торфа и разходите за права на емисии на CO2) и разходите за дървесни горива показва, че разходите за двата вида гориво са сходни за клиента, като дървесината все още е по-евтина от торфа.

               (48)

               Финландските органи потвърдиха (39), че в хода на проучването, проведено сред клиенти и конкуренти на Vapo, „много от респондентите посочват, че на практика крайната цена за клиентите за торф и дървесина в момента е една и съща поради действащите равнища на помощ, данъци и квоти за емисии“.

      Дългосрочни договори

               (49)

               Към момента на предходните решения на НОЗК съществуваше недостиг на доставките на торф и дървесните горива не бяха алтернатива до такава степен, както са в момента. Клиентите бяха склонни да сключват дългосрочни договори с цел да се осигурят достатъчни доставки.

               (50)

               Понастоящем Vapo упражнява дейност въз основа на рамкови споразумения с клиентите си. Тези рамки обикновено са валидни за повече от една година, но в зависимост от пазарната ситуация цените и количествата доставки се договарят за едногодишен или по-кратък период от време. Vapo все още няма договори за изключително снабдяване и всички клиенти на дружеството имат възможност да се снабдяват с торф от други производители. По този начин клиентите не са обвързани с дългосрочни ангажименти за закупуване от Vapo въпреки съществуващите рамкови споразумения.

               (51)

               Като надлежно се вземе предвид настоящата ситуация на пазара на торф и дървесина, както е описано в съображения 27 — 50, а също и с оглед на настоящата схема за държавна помощ за дървесина, се оказва, че по отношение на торфеното гориво се упражнява значителен конкурентен натиск, inter alia, от дървесните горива.

               (52)

               С оглед на изложеното по-горе, за целите на оценяването на условията, предвидени в член 34 от Директива 2014/25/ЕС, и без да се засяга прилагането на правото в областта на конкуренцията или всяка друга област от правото на ЕС, Комисията счита, че торфът и дървесните горива (дървесни трески и вторични продукти от горската промишленост) понастоящем се конкурират помежду си.

         3.2.2   Съответен географски пазар

               (53)

               Според заявителя съответният пазар обхваща националната територия на Финландия. Заявителят, както и други производители на торф и дървесина, упражнява дейност във Финландия.

               (54)

               В предходното решение (40) на НОЗК бе установено, че географският пазар за торф е национален по своя обхват. Същият извод се потвърждава от финландските органи в писмото от 26 септември 2016 г. (41).

               (55)

               Торфеното гориво обикновено се произвежда възможно най-близо до местоположението на клиента. Обикновено доставките за един клиент се извършват от десетки торфени блата с различно местоположение (42). Икономически изгодното максимално разстояние за превоз бе оценено от заявителя на около 150 km за торфено гориво, 50 km за дървени трески и 150 km за вторични продукти от дървесина.

               (56)

               След проучването на пазара, проведено от НОЗК през 2016 г., икономически изгодното разстояние за превоз се оценява на 160 km за торф, 110 km за дървени трески и 155 km за вторични продукти от дървесина (43).

               (57)

               Заявителят счита, че в рамките на икономически изгодния район на доставка на дадена централа на торф или дървесни горива има няколко торфени блата или източници на дървесина и, обратно, че производителите на торф и дървесина продават горивните си продукти на различни централи. НОЗК използва същите аргументи в предходното решение (44) при определянето на географския пазар като национален.

               (58)

               Комисията отбелязва, че всички 20 най-големи потребители на торф във Финландия използват успоредно торфено гориво и дървесина, а също и въглища, и всеки от тях има повече от един доставчик на торф и дървесина, както и по-голям брой потенциални доставчици в рамките на икономически изгодния радиус на превоз.

               (59)

               Финландският НОЗК поддържа становището (45), че за разлика от предишното решение на НОЗК от 2001 г. състоянието на географския пазар не изглежда да се е променило и следователно може да се определи като национален по своя обхват.

               (60)

               С оглед на изложеното по-горе, за целите на оценяването на условията, предвидени в член 34 от Директива 2014/25/ЕС, и без да се засяга прилагането на правото в областта на конкуренцията или всяка друга област от правото на ЕС, не се налага Комисията да прави заключения относно точния обхват на географския пазар, тъй като във всяка една ситуация резултатът от оценката на конкурентната среда ще бъде един и същ.

         3.2.3   Оценка от гледна точка на конкуренцията

               (61)

               По отношение на пазара на торф и дървесина се счита, че общият пазарен дял на тримата най-големи производители е показател за степента на конкуренция на националните пазари. Това е в съответствие с прецеденти на Комисията (46).

               (62)

               През 2012 г. пазарният дял на тримата най-големи производители по отношение на стойността на продажбите е бил […] (47) %, през 2013 г. — […] % и през 2014 г. — […] % (48). Vapo Oy е първият участник на този пазар, но пазарният дял на дружеството през последните години намалява (през 2012 г. — […], през 2013 г. — […] и през 2014 г. — […]).

               (63)

               Анализът на конкурентната среда на равнището на всеки от двадесетте най-големи потребители показва, че пазарните дялове на Vapo варират между […] и […] (49) с две изключения (50), като доставките на Vapo съставляват приблизително […] (51) от всички доставки на тези 20 най-големи потребители.

               (64)

               Поради факта, че пазарният дял на Vapo в доставките за най-големите клиенти е по-голям от изчисления на национално равнище общ пазарен дял, може да се предположи, че е възможно Vapo да не може да използва позицията си на пазара по отношение на малките клиенти.

               (65)

               Дори и като се има предвид хипотетично алтернативен сценарий, в който Финландия е разделена на четири регионални зони за доставка (север, изток, запад и юг), резултатът от оценката остава до голяма степен същият — пазарни дялове на Vapo (52) в диапазона между […] и […] (53).

               (66)

               Както е обяснено в съображение 50, заявителят продава торф и дървесина въз основа на рамкови споразумения с клиентите си, при които доставяните количества и цените се договарят всяка година или на по-кратки интервали от време. Всички 20 най-големи потребители на торф във Финландия (54), които са разположени на територията на страната, използват успоредно торф и дървесина, а понякога и въглища. Всички централи имат повече от един доставчик на торф и дървесина и заявителят не разполага с договори за изключително снабдяване.

               (67)

               По отношение на преминаването към друг вид гориво може да се отбележи, че промените в технологиите на централите, приложимите данъци върху торфа и субсидиите за дървесина доведоха до спад в потреблението на торф. Заявителят загуби редица клиенти на торф, които преминаха към горива от други доставчици, като същевременно други клиенти намалиха търсенето на торф от заявителя.

               (68)

               Въпреки че през последните години е налице навлизане на редица участници (55) на пазара на торф, този брой е ограничен поради намаленото търсене на торф.

               (69)

               Финландското правителство насърчава използването на дървесина за енергия. Равнището на данъците върху торфеното гориво бе намалено, но в същото време бе увеличена субсидията за дървесни горива, което показва намерението на правителството да запази конкуренцията между местното торфено гориво и дървесното гориво. Дървесината вече е най-популярният източник на енергия. От 2000 г. насам използването ѝ нараства на фона на намаляване на съответния дял на торфа.

               (70)

               Както е обяснено в съображения 41 — 48, крайните разходи за клиента, които включват данък върху горивата, квоти за емисии (за торф) и субсидии (за дървесина) са сравними, като средно дървесината е по-евтина от торфа.

               (71)

               Комисията отбелязва, че настоящият конкурентен натиск върху торфа се дължи основно на действащата нормативна уредба (данък върху торфеното гориво, данък за емисии на CO2 и субсидия за дървени трески) и че промените в тези политики могат да променят динамиката на пазара между торфа и дървесината, способността им да се конкурират помежду си и цялостния конкурентен натиск върху Vapo.

         4.   ЗАКЛЮЧЕНИЯ

               (72)

               Ситуацията по отношение на производството и продажбата на едро на торф може да се обобщи по следния начин: общият пазарен дял на тримата най-големи конкуренти е малък, клиентите имат възможността да преминат от торф към дървесина и други горива.

               (73)

               С оглед на разгледаните в съображения 23 — 71 фактори, следва да се счита за изпълнено условието за пряко излагане на конкуренция, предвидено в член 34, параграф 1 от Директива 2014/25/ЕС, по отношение на производството и продажбата на едро на торф във Финландия.

               (74)

               Освен това, тъй като условието за неограничен достъп до пазара се счита за изпълнено, Директива 2014/25/ЕС не следва да се прилага, нито когато възложителите на поръчки възлагат договори, предназначени да способстват за производството и търговията на едро с торф във Финландия, нито когато организират конкурси за проекти за упражняване на такава дейност в този географски район.

               (75)

               Решението се основава на правната и фактическата обосновка от февруари 2016 г. до октомври 2016 г., както е видно от представената от заявителя и финландските органи информация. То може да бъде преразгледано, ако условията за приложимостта на член 34 от Директива 2014/25/ЕС вече не са изпълнени вследствие на значителни промени в правната или фактическата обосновка.

               (76)

               Мерките, предвидени в настоящото решение, са в съответствие със становището на Консултативния комитет за обществени поръчки,

         ПРИЕ НАСТОЯЩОТО РЕШЕНИЕ:
   Член 1
   Директива 2014/25/ЕС не се прилага за поръчки, възложени от възложители и предназначени да способстват за производството и търговията на едро с торф във Финландия.
   Член 2
   Адресат на настоящото решение е Република Финландия.

      Съставено в Брюксел на 23 януари 2017 година.

            За Комисията

         Elżbieta BIEŃKOWSKA

            Член на Комисията

      (1)  ОВ L 134, 30.4.2004 г., стр. 1.

      (2)  ОВ L 94, 28.3.2014 г., стр. 243.

      (3)  Съгласно това становище НОЗК „не вижда конкретна причина да се противопостави на освобождаването от правилата за възлагане на обществени поръчки“. Въпреки това становището на НОЗК не подкрепя с доказателства направените в него заключения. По-специално то не включва позоваване на първото условие за освобождаване — свободния достъп до пазара — и не прави заключения относно настоящото точно определение на съответния продуктов пазар или на географския пазар.

      (4)  Национален доклад за 2016 г. до Агенцията за сътрудничество между енергийните регулатори и до Европейската комисия, стр. 35.

      (5)  Писмо от заявителя от 26 август 2016 г., стр. 6.

      (6)  Писмо от заявителя от 26 август 2016 г., стр. 6 и 7.

      (7)  Искане, раздел 3.2, стр. 12.

      (8)  „Forest Finland in brief“ http://www.metla.fi/metinfo/tilasto/julkaisut/muut/Forest-Finland_2013.pdf.

      (9)  Раздел 5.1 от искането, стр. 13.

      (10)  Регламент (ЕО) № 139/2004 на Съвета от 20 януари 2004 г. относно контрола върху концентрациите между предприятия (регламент за сливанията на ЕО) (ОВ L 24, 29.1.2004 г., стр. 1).

      (11)  Österreichische Post AG/Комисия, T-463/14, EU:T:2016:243, параграф 28.

      (12)  Вж. бележка под линия 6.

      (13)  Писмо от заявителя от 16 юни 2016 г., последен параграф на стр. 3 и първите три параграфа на стр. 4.

      (14)  Писмо от финландските органи от 26 септември 2016 г., стр. 3.

      (15)  Решение № 267/61/94 от 5 септември 2000 г., Решение № 021/81/2000 от 8 март 2001 г., стр. 5, 7, 8.

      (16)  Според информацията, изпратена от заявителя на 22 януари 2016 г., стр. 2, параграф 2, писмо от заявителя от 16 юни 2016 г., стр. 5, предпоследен и последен параграф.

      (17)  Писмо от финландските органи от 26 септември 2016 г., стр. 2.

      (18)  Представляващи 56 % от общото потребление на торф през 2014 г.

      (19)  Искане, раздел 3.1, стр. 9.

      (20)  Писмо от заявителя от 6 април 2016 г., стр. 14.

      (21)  По-малко от 1 % от общото потребление на торф.

      (22)  Писмо от финландските органи от 26 септември 2016 г., стр. 2. Писмо от заявителя от 30 септември 2016 г., стр. 2.

      (23)  Писмо от Комисията от 2 юни 2016 г., стр. 3.

      (24)  Писмо от заявителя от 16 юни 2016 г., стр. 10.

      (25)  Температури под минус 20 градуса, отчетени в продължение на три седмици.

      (26)  Писмо от заявителя от 16 юни 2016 г., стр. 1.

      (27)  Искане, раздел 3.2, стр. 13.

      (28)  Писмо от заявителя от 16 юни 2016 г., стр. 7.

      (29)  Вж. бележка под линия 28.

      (30)  Писмо от финландските органи от 26 септември 2016 г., стр. 2.

      (31)  Statistics Finland http://pxweb2.stat.fi/sahkoiset_julkaisut/energia2015/html/engl0002.htm.

      (32)  Държавна помощ SA.42218(2015/N) Финландия — Оперативна помощ за електроцентрали, работещи с изгаряне на дървесни трески; C(2016) 976; Държавна помощ SA.31204(2011/N) Финландия — Оперативна помощ за малки електроцентрали за комбинирано производство на топлинна и електрическа енергия, работещи с изгаряне на дървен материал, и електроцентрали, работещи с изгаряне на дървесни трески; C(2011) 1950 (ОВ C 153, 24.5.2011 г., стр. 2).

      (33)  http://eur-lex.europa.eu/resource.html?uri=cellar:4f8722ce-1347-11e5-8817-01aa75ed71a1.0001.02/DOC_2&format=PDF, стр. 2.

      (34)  Писмо от заявителя от 26 август 2016 г., стр. 5.

      (35)  Правителствен указ относно субсидията за производство на електрическа енергия от възобновяеми енергийни източници.

      (36)  Закон за изменение на допълнението към Закона за акцизите за електрическа енергия и определени горива (1724/2015 г.).

      (37)  Решение № 021/81/00 на НОЗК от 8 март 2001 г.

      (38)  Писмо от заявителя от 16 юни 2016 г., стр. 13.

      (39)  Писмо от финландските органи от 26 септември 2016 г., стр. 2.

      (40)  Решение № 021/81/2000 от 8 март 2001 г., стр. 9.

      (41)  Писмо от финландските органи от 26 септември 2016 г., стр. 3.

      (42)  Писмо от заявителя от 16 юни 2016 г., стр. 12.

      (43)  Вж. бележка под линия 41.

      (44)  Вж. бележка под линия 40.

      (45)  Писмо от финландските органи от 26 септември 2016 г., стр. 3., и становище на НОЗК от 2 ноември 2011 г., стр. 3.

      (46)  Решение за изпълнение 2011/306/ЕС на Комисията от 20 май 2011 г. постановяващо, че член 30, параграф 1 от Директива 2004/17/ЕО на Европейския парламент и на Съвета относно координиране на процедурите за възлагане на обществени поръчки от възложители, извършващи дейност във водоснабдяването, енергетиката, транспорта и пощенските услуги, не се отнася за добива на битуминозни въглища в Чешката република (ОВ L 137, 25.5.2011 г., стр. 55).

      (47)  […] — поверителна информация.

      (48)  Искане, стр. 15 и 17.

      (49)  Писмо от заявителя от 16 юни 2016 г., стр. 6.

      (50)  Тези две изключения не представляват проблем, тъй като в единия случай централата е на същото място, както и други централи, където Vapo има малки пазарни дялове, а в другия случай е една от най-малките централи.

      (51)  Пазарните дялове са въз основа на данни от 2014 г.

      (52)  Пазарните дялове са въз основа на данни от 2013 г.

      (53)  Писмо от заявителя от 6 април 2016 г., стр. 13.

      (54)  Двадесетте най-големи клиенти на торф съставляват 56 % от общото потребление на торф.

      (55)  Писмо от заявителя от 16 юни 2016 г., стр. 3.


title: Решение на Съвета от 24 януари 2006 година за предоставяне на макрофинансова помощ на Грузия

text:
Важна правна забележка

|

32006D0041

Официален вестник n° L 025 , 28/01/2006 стр. 0028 - 0030

		Решение на Съветаот 24 януари 2006 годиназа предоставяне на макрофинансова помощ на Грузия(2006/41/EO)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 308 от него,като взе предвид предложението, внесено от Комисията,като взе предвид становището на Европейския парламент [1],като има предвид, че:(1) С Решение 97/787/EO [2] Съветът предостави извънредна финансова помощ на Армения и Грузия под формата на дългосрочни заеми и безвъзмездна финансова помощ.(2) С Решение 2000/244/EO Съветът предостави извънредна финансова помощ на Таджикистан и удължи периода за прилагане на помощта за Армения и Грузия до 2004 г.(3) В случая с Грузия целите на помощта не бяха постигнати напълно поради незадоволителната среда на икономическата политика в страната през по-голямата част от периода за прилагане.(4) Поради тази причина беше поето задължение за и изплатени само 31,5 милиона EUR от общия размер на 65 милиона EUR от безвъзмездната част за Грузия от извънредната финансова помощ.(5) Сегашните управляващи на Грузия са поели задължение за постигане на икономическа стабилизация и структурни реформи, с подкрепата на Международния валутен фонд (МВФ) под формата на тригодишно споразумение по реда на Инструмента за намаляване на бедността и подпомагане на растежа (Poverty Reduction and Growth Facility), което бе одобрено на 4 юни 2004 г. в размер на общо 98 милиона СПТ. След това на 21 юли 2004 г. кредиторите от Парижкия клуб се съгласиха да преструктурират двустранния държавен дълг на Грузия съгласно условията от Хюстън.(6) Новото правителство на Грузия получи и силна подкрепа от международната общност на донорската конференция, проведена в Брюксел на 16 юни 2004 г.(7) През юни 2004 г. Световната банка одобри кредит в подкрепа на реформите в размер на 24 милиона USD и ще продължи да предоставя помощ на Грузия съгласно новата стратегия за партньорство с тази страна под формата на "Дейности в подкрепа на намаляване на бедността".(8) Грузинските власти декларираха намерението си да се стремят към предсрочно погасяване на дълга към Общността с оглед на това да подобрят устойчивостта на дълга.(9) Тъй като взаимоотношенията между ЕС и Грузия се развиват в рамките на Европейската политика на съседство, която се очаква да доведе до по-задълбочена икономическа интеграция, подкрепата на Общността за програмата на правителството за икономически реформи се счита за уместна.(10) Предоставянето на сума, равна на неангажирания безвъзмезден компонент на извънредната финансова помощ, която да подкрепи икономическите реформи в страната и да спомогне за намаляване на външната ѝ задлъжнялост, е подходящ принос от страна на Общността към осъществяването на стратегиите за намаляване на бедността и подпомагане на растежа в Грузия.(11) За да се гарантира ефективна защита на финансовите интереси на Общността във връзка с настоящата макрофинансова помощ е необходимо да се предвидят подходящи мерки от страна на Грузия във връзка с предотвратяването и борбата с измамите, корупцията и други нередности, свързани с тази помощ, както и мерки за контрол от страна на Комисията и одити от Европейската сметна палата.(12) През октомври 2004 г. службите на Комисията, с подкрепата на съответно упълномощени външни експерти, извършиха оперативна оценка на веригите от финансови операции и административните процедури на Министерството на финансите на Грузия и Националната банка на Грузия, за да се уверят, че е налице рамка за добро финансово управление.(13) Отпускането на тази безвъзмездна помощ не нарушава правомощията на бюджетния орган.(14) Комисията се консултира с Икономическия и финансов комитет преди да внесе предложението си.(15) Относно приемането на настоящото решение Договорът не предвижда други правомощия освен тези по член 308 от него,РЕШИ:Член 11. Общността предоставя на Грузия макрофинансова помощ под формата на пряка безвъзмездна помощ в максимален размер от 33,5 милиона EUR с оглед на това да се подкрепят икономическите реформи и да се помогне на страната да подобри устойчивостта си по отношение на дълга.2. Настоящата макрофинансова помощ от Общността ще се управлява от Комисията в процес на консултиране с Икономическия и финансов комитет и по начин, който е напълно съобразен с постигнатите между МВФ и Грузия договорености.3. Макрофинансовата помощ от Общността се предоставя за срок от две години, считано от първия ден след влизането в сила на настоящото решение. В случай, обаче, че обстоятелствата налага това, след като се консултира с Икономическия и финансов комитет, Комисията може да реши да удължи срока, през който може да се ползва помощта, с максимум една година.Член 21. Оправомощава Комисията да договори с властите на Грузия, след като се консултира с Икономическия и финансов комитет, икономическата политика и финансовите условия, които съпътстват настоящата помощ, които да бъдат заложени в Меморандум за разбирателство. Тези условия трябва да са съобразени с договореностите, постигнати между МВФ и Грузия.2. По време на прилагането на помощта от Общността Комисията ще осъществява наблюдение на стабилното управление на веригите от финансови операции, административните процедури и механизмите за вътрешен и външен контрол в Грузия, които са от значение за настоящата макрофинансова помощ от Общността.3. На редовни интервали Комисията ще проверява дали икономическите политика на правителството съответстват на целите на настоящата помощ и дали се спазват договорените условия относно икономическата политика и финансовите условия.Член 31. Сумата на безвъзмездната помощ ще бъде предоставена на Грузия на най-малко два транша доколкото нейната нетна позиция като длъжник на Общността бъде намалена, като правило, най-малко със стойност от подобен размер.2. Първият транш от безвъзмездната помощ ще бъде отпуснат на основа на задоволителното прилагане на икономическата програма, подкрепяна от МВФ по Инструмента за намаляване на бедността и подпомагане на растежа.Вторият и евентуални последващи траншове ще бъдат отпускани на основата на задоволителното прилагане на икономическата програма, подкрепяна от МВФ и на други мерки, заложени в Меморандума за разбирателство по член 2, параграф 1 и след изтичането на не по-малко от три месеца от отпускането на предходния транш.3. Средствата ще бъдат превеждани на Националната банка на Грузия. Крайният получател на средствата е Министерството на финансите на Грузия.Член 4Прилагането на настоящата помощ се осъществява в съответствие с разпоредбите на Регламент (EO, Евратом) № 1605/2002 на Съвета от 25 юни 2002 г. относно Финансовия регламент, приложим по отношение на Общия бюджет на Европейските общности [3] и правилата за неговото прилагане. По-конкретно, Меморандумът за разбирателство, посочен в член 2, параграф 1, трябва да предвиди подходящите мерки от страна на Грузия във връзка с предотвратяването и борбата с измамите, корупцията и други нередности, свързани с тази помощ. Той следва да предвиди и контролни мерки от страна на Комисията, включително Европейската служба за борба с измамите (OLAF), с правото да осъществява проверки на място и инспекции, както и одити от страна на Европейската сметна палата, когато това е уместно, които да се осъществяват на място.Член 5Най-малко веднъж годишно, преди септември, Комисията представя на Европейския парламент и на Съвета доклад, включващ оценка на прилагането на настоящото решение през предходната година.Член 6Настоящото решение влиза в сила от деня на неговото публикуване Официален вестник на Европейския съюз.Съставено в Брюксел на 24 януари 2006 година.За СъветаПредседателK.-H. Grasser[1] Становище от 15.12.2005 г. (все още непубликувано в Официален вестник).[2] ОВ L 322, 25.11.1997 г., стр. 37. Решение, изменено с Решение 2000/244/EO (ОВ L 77, 28.3.2000 г., стр. 11).[3] ОВ L 248, 16.9.2002 г., стр. 1.--------------------------------------------------


title: Решение на Съвета от 12 юли 2011 година за подписване и сключване на Паричното споразумение между Европейския съюз и Френската република за запазване на еврото в Сен Бартелеми, вследствие на изменението на неговия статут по отношение на Европейския съюз

text:
               20.7.2011

               BG

               Официален вестник на Европейския съюз

               L 189/1

         РЕШЕНИЕ НА СЪВЕТА
   от 12 юли 2011 година
   за подписване и сключване на Паричното споразумение между Европейския съюз и Френската република за запазване на еврото в Сен Бартелеми, вследствие на изменението на неговия статут по отношение на Европейския съюз
   (2011/433/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 219, параграф 3 от него,
   като взе предвид решението на Съвета от 13 април 2011 г. относно правилата във връзка с преговорите за парично споразумение с Френската република, действаща в полза на френската отвъдморска териториална общност Сен Бартелеми, и по-специално член 4 от него,
   като взе предвид предложението на Европейската комисия,
   като взе предвид становището на Европейската централна банка,
   като има предвид, че:

               (1)

               С Решение 2010/718/ЕС на Европейския съвет от 29 октомври 2010 г. за изменение на статута по отношение на Европейския съюз на остров Сен Бартелеми (1) се предвижда, че остров Сен Бартелеми престава да бъде най-отдалечен регион на Съюза, считано от 1 януари 2012 г., и след тази дата придобива статут на отвъдморска страна или територия, предвиден в част четвърта от Договора. Френската република се ангажира да сключи споразуменията, необходими, за да се защитят интересите на Съюза към момента на изменението.

               (2)

               Френската република уведоми институциите на Съюза за своето намерение да запази еврото като единна валута на територията на Сен Бартелеми. Следователно е необходимо да бъде сключено парично споразумение.

               (3)

               На 13 април 2011 г. Съветът упълномощи Комисията да води преговори с Френската република, действаща в полза на френската отвъдморска общност Сен Бартелеми, и изцяло да включи Европейската централна банка в преговорите, както и да търси съгласието ѝ по въпроси, попадащи в областите от нейната компетентност, с оглед на сключване на парично споразумение. На 30 май 2011 г. Паричното споразумение между Европейския съюз и Френската република за запазване на еврото в Сен Бартелеми, вследствие на изменението на неговия статут по отношение на Европейския съюз („споразумението“) беше парафирано.

               (4)

               Това споразумение следва да бъде подписано и сключено,

         ПРИЕ НАСТОЯЩОТО РЕШЕНИЕ:
   Член 1
   1.   Паричното споразумение между Европейския съюз и Френската република за запазване на еврото в Сен Бартелеми, вследствие на изменението на неговия статут по отношение на Европейския съюз („споразумението“) се одобрява от името на Съюза.
   2.   Текстът на споразумението е приложен към настоящото решение.
   Член 2
   Председателят на Съвета се упълномощава да посочи лицето(ата), оправомощено(и) да подпише(ат) споразумението, с което да се обвърже Съюзът.
   Член 3
   Председателят на Съвета, от името на Съюза, извършва нотифицирането, предвидено в член 11 от споразумението.
   Член 4
   Настоящото решение влиза в сила в деня на приемането му.

      Съставено в Брюксел на 12 юли 2011 година.

            За Съвета

            Председател

         J. VINCENT-ROSTOWSKI

      (1)  ОВ L 325, 9.12.2010 г., стр. 4.

      ПРЕВОД
      ПАРИЧНО СПОРАЗУМЕНИЕ
      между Европейския съюз и Френската република за запазване на еврото в Сен Бартелеми, вследствие на изменението на неговия статут по отношение на Европейския съюз
      ЕВРОПЕЙСКИЯТ СЪЮЗ, представляван от Европейската комисия,
      и
      ФРЕНСКАТА РЕПУБЛИКА, действаща в полза на остров Сен Бартелеми,
      като имат предвид, че:

                  (1)

                  Сен Бартелеми е съставна част от Френската република, но считано от 1 януари 2012 г. вече няма да бъде част от Европейския съюз, в съответствие с Решение 2010/718/ЕС на Европейския съвет от 29 октомври 2010 г. за изменение на статута по отношение на Европейския съюз на остров Сен Бартелеми (1);

                  (2)

                  Френската република желае Сен Бартелеми да запази същата валута като тази в континентална Франция и за тази цел възнамерява да продължи да предоставя статут на законно платежно средство на територията на Сен Бартелеми единствено на евробанкноти и евромонети, емитирани от Евросистемата и държавите-членки, приели еврото;

                  (3)

                  Необходимо е да се осигури непрекъснатост при прилагането в Сен Бартелеми на разпоредбите на настоящото и бъдещо законодателство на Европейския съюз, необходими за функционирането на Икономическия и паричен съюз, по-специално с цел да се гарантира единството на паричната политика на Евросистемата, да се изравнят условията за конкуренция между финансовите институции в еврозоната, и да се предотвратят измамите и подправянето на парични и непарични разплащателни средства, както и изпирането на пари;

                  (4)

                  Настоящото парично споразумение се сключва с държава-членка, действаща в полза на несуверенна териториална единица и поради тази причина в него не се предвижда право на сечене на монети. Валутата и банковото и финансово законодателство са от компетентността на френската държава. В областите, необходими за доброто функциониране на Икономическия и паричен съюз, по силата на статута на Сен Бартелеми там се прилагат автоматично законовите и подзаконови разпоредби на френското законодателство.

            СЕ СПОРАЗУМЯХА ЗА СЛЕДНОТО:
      Член 1
      Еврото остава валутата на Сен Бартелеми.
      Член 2
      Френската република продължава да предоставя статут на законно платежно средство на евробанкнотите и евромонетите в Сен Бартелеми.
      Член 3
      1.   Френската република продължава да прилага в Сен Бартелеми правните актове и правилата на Европейския съюз, необходими за функционирането на Икономическия и паричен съюз, в следните области:

                  а)

                  евробанкноти и евромонети;

                  б)

                  предотвратяване на измами и на подправяне на парични и непарични разплащателни средства;

                  в)

                  медали и отличителни знаци;

                  г)

                  необходими мерки за използване на еврото като единна валута, приети въз основа на член 133 от Договора за функционирането на Европейския съюз;

                  д)

                  банково и финансово законодателство, включително правните актове, приети от Европейската централна банка;

                  е)

                  предотвратяване на изпирането на пари;

                  ж)

                  задължения за предоставяне на статистически данни, установени от Евросистемата.

            2.   Френската република се ангажира да сътрудничи пълноценно на Европол на територията на Сен Бартелеми в областта на предотвратяването на измами и подправянето на разплащателни средства, както и на предотвратяването и борбата срещу изпирането на пари.
      Член 4
      Мерките, предприети от компетентните френски органи за транспониране на актовете, приети от Европейския съюз, включително актовете на Европейската централна банка, в областите, посочени в член 3, параграф 1, се прилагат автоматично при същите условия в Сен Бартелеми.
      Член 5
      Актовете на Европейския съюз, приети в областите, посочени в член 3, параграф 1, включително актовете на Европейската централна банка, които се прилагат пряко в държавите-членки, се прилагат автоматично при същите условия в Сен Бартелеми.
      Член 6
      Кредитните институции и, където е приложимо, останалите финансови институции, оправомощени да упражняват дейността си в Сен Бартелеми, имат достъп до системите за междубанков сетълмент и разплащания и до системите за сетълмент на ценни книжа в еврозоната при същите условия като тези, приложими към институциите, намиращи се в континентална Франция.
      Член 7
      Френската република представя на всеки две години пред Комисията и Европейската централна банка доклад за прилагането в Сен Бартелеми на правните актове и правила на Европейския съюз в приложното поле на настоящото споразумение. Този доклад включва списък на пряко приложимите актове на Европейския съюз, включително актовете на Европейската централна банка, които се прилагат автоматично в Сен Бартелеми по силата на член 5. Първият доклад се представя преди края на 2012 г.
      Член 8
      1.   При необходимост се свиква Съвместен комитет. Той се председателства от Комисията и се състои от представители на Европейския съюз и на Френската република.
      2.   Делегацията на Европейския съюз се председателства от Комисията и включва представители на Европейската централна банка.
      3.   Съвместният комитет се събира по искане на член от делегацията на Европейския съюз или на Френската република за разглеждане на всякакви проблеми, които биха могли да възникнат при прилагането на настоящото споразумение.
      Член 9
      Съдът на Европейския съюз притежава изключителна компетентност за решаването на всякакви спорове между страните, които могат да възникнат при прилагането на настоящото споразумение и които не са могли да бъдат решени в рамките на Съвместния комитет.
      Член 10
      Европейският съюз или Френската република могат да прекратят настоящото споразумение след предизвестие от една година.
      Член 11
      Настоящото споразумение влиза в сила на 1 януари 2012 г., след като страните са се нотифицирали взаимно за приключването на техните собствени ратификационни процедури.
      Член 12
      Настоящото споразумение се изготвя в два екземпляра на френски и на английски език, като двата текста са еднакво автентични.

         Съставено в Брюксел на дванадесети юли две хиляди и единадесета година

               За Европейския съюз

               За Френската република

         (1)  ОВ L 325, 9.12.2010 г., стр. 4.


title: 2012/561/ЕС: Решение на Европейския парламент от 10 май 2012 година относно приключването на сметките на Осмия, Деветия и Десетия европейски фонд за развитие за финансовата 2010 година

text:
               17.10.2012

               BG

               Официален вестник на Европейския съюз

               L 286/139

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно приключването на сметките на Осмия, Деветия и Десетия европейски фонд за развитие за финансовата 2010 година
   (2012/561/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид доклада на Комисията относно последващите мерки към освобождаването от отговорност във връзка с изпълнението на бюджета за финансовата 2009 година (COM(2011) 0736) и работните документи на службите на Комисията, придружаващи този доклад (SEC(2011) 1350 и SEC(2011) 1351),

               —

               като взе предвид финансовите отчети и текущите сметки на Осмия, Деветия и Десетия европейски фонд за развитие за финансовата 2010 година (COM(2011) 471 – C7-0273/2011),

               —

               като взе предвид годишния доклад на Комисията от 27 април 2011 г. относно финансовото управление на Осмия, Деветия и Десетия европейски фондове за развитие през 2010 г.,

               —

               като взе предвид финансовата информация за европейските фондове за развитие (COM(2011) 334),

               —

               като взе предвид годишния доклад на Сметната палата относно дейностите, финансирани от Осмия, Деветия и Десетия европейски фонд за развитие за финансовата 2010 година, придружен от отговорите на Комисията (1) и като взе предвид специалните доклади на Сметната палата,

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз,

               —

               като взе предвид препоръките на Съвета от 21 февруари 2012 г. относно освобождаването на Комисията от отговорност във връзка с изпълнението на операциите на Европейските фондове за развитие за финансовата 2010 година (05458/2012 - C7-0047/2012, 05459/2012 - C7-0048/2012, 05460/2012 - C7-0049/2012),

               —

               като взе предвид Споразумението за партньорство между членовете на групата държави от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна, подписано в Котону на 23 юни 2000 г. (3) и изменено в Люксембург на 25 юни 2005 г. (4),

               —

               като взе предвид Решение 2001/822/ЕО на Съвета от 27 ноември 2001 година за асоцииране на отвъдморските страни и територии към Европейската общност („Решение за отвъдморско асоцииране“) (5), изменено с Решение 2007/249/ЕО на Съвета (6),

               —

               като взе предвид член 33 от Вътрешното споразумение от 20 декември 1995 г. между представителите на правителствата на държавите членки, заседаващи в рамките на Съвета, относно финансирането и управлението на помощта от Общността по Втория финансов протокол към Четвъртата конвенция АКТБ—ЕО (7),

               —

               като взе предвид член 32 от Вътрешното споразумение от 18 септември 2000 г. между представителите на правителствата на държавите членки, заседаващи в рамките на Съвета, относно финансирането и управлението на помощта от Общността в рамките на финансовия протокол към Споразумението за партньорство между държавите от Африка, Карибите и Тихоокеанския басейн и Европейската общност и нейните държави членки, подписано в Котону (Бенин) на 23 юни 2000 г., и относно отпускането на финансови помощи на отвъдморските страни и територии, за които се прилагат разпоредбите на Част IV от Договора за ЕО (8),

               —

               като взе предвид член 319 от Договора за функционирането на Европейския съюз,

               —

               като взе предвид член 74 от Финансовия регламент от 16 юни 1998 г., приложим за финансовото сътрудничество за развитие по Четвъртата конвенция АКТБ—ЕО (9),

               —

               като взе предвид член 119 от Финансовия регламент от 27 март 2003 г., приложим за деветия Европейски фонд за развитие (10),

               —

               като взе предвид член 142 от Регламент (ЕО) № 215/2008 на Съвета от 18 февруари 2008 г. относно Финансовия регламент, приложим за 10-ия Европейски фонд за развитие (11),

               —

               като взе предвид член 76, член 77, трето тире и приложение VI към своя правилник,

               —

               като взе предвид доклада на комисията по бюджетен контрол и становището на комисията по развитие (A7-0100/2012),

               1.

               Удостоверява, че окончателните годишни отчети за Осми, Девети и Десети европейски фонд за развитие са както е посочено в таблица 2 от годишния доклад на Сметната палата.

               2.

               Одобрява приключването на сметките на Осми, Девети и Десети европейски фонд за развитие за финансовата 2010 година.

               3.

               Възлага на своя председател да предаде настоящото решение на Съвета, Комисията, Съда на Европейския съюз, Сметната палата и Европейската инвестиционна банка и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 326, 10.11.2011 г., стр. 251.

      (2)  ОВ C 326, 10.11.2011 г., стр. 262.

      (3)  ОВ L 317, 15.12.2000 г., стр. 3.

      (4)  ОВ L 287, 28.10.2005 г., стр. 4.

      (5)  ОВ L 314, 30.11.2001 г., стр. 1 и ОВ L 324, 7.12.2001 г., стр. 1.

      (6)  ОВ L 109, 26.4.2007 г., стр. 33.

      (7)  ОВ L 156, 29.5.1998 г., стр. 108.

      (8)  ОВ L 317, 15.12.2000 г., стр. 355.

      (9)  ОВ L 191, 7.7.1998 г., стр. 53.

      (10)  ОВ L 83, 1.4.2003 г., стр. 1.

      (11)  ОВ L 78, 19.3.2008 г., стр. 1.


title: 2009/432/ЕО: Решение на Съвета от 4 ноември 2008 година за подписване, от името на Общността и нейните държави-членки, на Протокол за изменение на Споразумението за морски транспорт между Европейската общност и нейните държави-членки, от една страна, и правителството на Китайската народна република, от друга страна

text:
               9.6.2009

               BG

               Официален вестник на Европейския съюз

               L 144/20

         РЕШЕНИЕ НА СЪВЕТА
   от 4 ноември 2008 година
   за подписване, от името на Общността и нейните държави-членки, на Протокол за изменение на Споразумението за морски транспорт между Европейската общност и нейните държави-членки, от една страна, и правителството на Китайската народна република, от друга страна
   (2009/432/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 80, параграф 2 във връзка с член 300, параграф 2, първа алинея, първо изречение и член 300, параграф 3, първа алинея от него,
   като взе предвид Акта за присъединяване от 2005 г., и по-специално член 6, параграф 2 от него,
   като взе предвид предложението на Комисията,
   като има предвид, че:

               (1)

               Споразумението за морски транспорт между Европейската общност и нейните държави-членки, от една страна, и правителството на Китайската народна република, от друга страна (наричано по-долу „споразумението“), бе подписано в Брюксел на 6 декември 2002 г. и влезе в сила на 1 март 2008 г. (1)

               (2)

               Комисията бе упълномощена от Съвета на 23 октомври 2006 г. да договори с Китай протокол за изменение на споразумението, за да се вземе предвид присъединяването на Република България и Румъния към Европейския съюз.

               (3)

               Протоколът бе парафиран от двете страни на 28 февруари 2008 г.

               (4)

               Следователно протоколът следва да бъде подписан при условие за последващото му сключване след приключване на необходимите конституционни и институционални процедури,

         РЕШИ:
   Член 1
   Одобрява се от името на Общността и нейните държави-членки подписването на Протокола за изменение на Споразумението за морски транспорт между Европейската общност и нейните държави-членки, от една страна, и правителството на Китайската народна република, от друга страна, при условие за приемане на решение на Съвета за сключването му.
   Текстът на протокола е приложен към настоящото решение.
   Член 2
   Председателят на Съвета е оправомощен да посочи лице/лица, упълномощено(и) да подпише(ат) протокола от името на Европейската общност и нейните държави-членки при условие за сключването му.

      Съставено в Брюксел на 4 ноември 2008 година.

            За Съвета

            Председател

         C. LAGARDE

      (1)  ОВ L 46, 21.2.2008 г., стр. 25.
    ---documentbreak---

               9.6.2009

               BG

               Официален вестник на Европейския съюз

               L 144/21

         ПРОТОКОЛ
   за изменение на Споразумението за морски транспорт между Европейската общност и нейните държави-членки, от една страна, и правителството на Китайската народна република, от друга страна
   КРАЛСТВО БЕЛГИЯ,
   РЕПУБЛИКА БЪЛГАРИЯ,
   ЧЕШКАТА РЕПУБЛИКА,
   КРАЛСТВО ДАНИЯ,
   ФЕДЕРАЛНА РЕПУБЛИКА ГЕРМАНИЯ,
   РЕПУБЛИКА ЕСТОНИЯ,
   ИРЛАНДИЯ,
   РЕПУБЛИКА ГЪРЦИЯ,
   КРАЛСТВО ИСПАНИЯ,
   ФРЕНСКАТА РЕПУБЛИКА,
   ИТАЛИАНСКАТА РЕПУБЛИКА,
   РЕПУБЛИКА КИПЪР,
   РЕПУБЛИКА ЛАТВИЯ,
   РЕПУБЛИКА ЛИТВА,
   ВЕЛИКОТО ХЕРЦОГСТВО ЛЮКСЕМБУРГ,
   РЕПУБЛИКА УНГАРИЯ,
   МАЛТА,
   КРАЛСТВО НИДЕРЛАНДИЯ,
   РЕПУБЛИКА АВСТРИЯ,
   РЕПУБЛИКА ПОЛША,
   ПОРТУГАЛСКАТА РЕПУБЛИКА,
   РУМЪНИЯ,
   РЕПУБЛИКА СЛОВЕНИЯ,
   СЛОВАШКАТА РЕПУБЛИКА,
   РЕПУБЛИКА ФИНЛАНДИЯ,
   КРАЛСТВО ШВЕЦИЯ,
   ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
   наричани по-долу „държавите-членки“, представлявани от Съвета на Европейския съюз, и
   ЕВРОПЕЙСКАТА ОБЩНОСТ, наричана по-долу „Общността“, представлявана от Съвета на Европейския съюз,
   от една страна, и
   ПРАВИТЕЛСТВОТО НА КИТАЙСКАТА НАРОДНА РЕПУБЛИКА,
   от друга страна,
   КАТО ВЗЕХА ПРЕДВИД присъединяването на Република България и на Румъния към Европейския съюз и следователно към Общността на 1 януари 2007 г.,
   СЕ СПОРАЗУМЯХА ЗА СЛЕДНОТО:
   Член 1
   Република България и Румъния стават страни по Споразумението за морски транспорт между Европейската общност и нейните държави-членки, от една страна, и правителството на Китайската народна република, от друга страна, подписано в Брюксел на 6 декември 2002 г. и влязло в сила на 1 март 2008 г. (наричано по-долу „споразумението“).
   Член 2
   Текстовете на споразумението на български и на румънски език, приложени към настоящия протокол, са автентични при същите условия като текстовете на другите езици, изготвени съгласно член 14 от споразумението.
   Член 3
   Договарящите се страни се нотифицират за изпълнението на вътрешните правни процедури, необходими за влизане в сила на настоящия протокол. Настоящият протокол влиза в сила на датата на получаване на последната писмена нотификация.
   Член 4
   Настоящият протокол е съставен в Брюксел на тридесет и първи март две хиляди и девета година в два еднообразни екземпляра на английски, български, гръцки, датски, естонски, италиански, испански, латвийски, литовски, малтийски, немски нидерландски, полски, португалски, румънски, словашки, словенски, унгарски, фински, френски, чешки, шведски и китайски език, като текстовете на всеки един от тези езици са еднакво автентични.

         За държавите-членки
         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu państw członkowskich
         Pelos Estados-Membros
         Pentru statele membre
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         За правителството на Китайската народна република
         Por el Gobierno de la República Popular China
         Za vládu Čínské lidové republiky
         For Folkerepublikken Kinas regering
         Im Namen der Regierung der Volksrepublik China
         Hiina Rahvavabariigi valitsuse nimel
         Για την κυβέρνηση της Λαϊκής Δημοκρατίας της Κίνας
         For the Government of the People's Republic of China
         Pour la gouvernement de la République populaire de Chine
         Per il Governo della Repubblica popolare cinese
         Kīnas Tautas Republikas vārdā
         Kinijos Liaudies Respublikos Vyriausybės vardu
         A Ķīnas Népköztársaság kormánya részéről
         Għall-Gvern tar-Repubblika Popolari taċ-Ċina
         Voor de regering van de Volksrepubliek China
         W imieniu rządu Chińskiej Republiki Ludowej
         Pelo Governo da República Popular da China
         Pentru Guvernul Republicii Populare Chineze
         Za vládu Čínskej l'udovej republiky
         Za Vlado Ljudske republike Kitajske
         Kiinan kansantasavallan hallituksen puolesta
         På Folkrepubliken Kinas regerings vägnar


title: Решение на Общия съд от 5 април 2017 година относно съдебната ваканция

text:
               29.5.2017

               BG

               Официален вестник на Европейския съюз

               C 168/4

         РЕШЕНИЕ НА ОБЩИЯ СЪД
   от 5 април 2017 година
   относно съдебната ваканция
   (2017/C 168/03)
   ОБЩИЯТ СЪД,
   като взе предвид член 41, параграф 2 от Процедурния правилник,
   ПРИЕ НАСТОЯЩОТО РЕШЕНИЕ:

      Член 1

   Определя за съдебната година, започваща на 1 септември 2017 г., датите на съдебната ваканция по смисъла на член 41, параграфи 2 и 6 от Процедурния правилник, както следва:

               —

               Коледа 2017 г.: от понеделник 18 декември 2017 г. до неделя 7 януари 2018 г. включително;

               —

               Великден 2018 г.: от понеделник 26 март 2018 г. до неделя 8 април 2018 г. включително;

               —

               лятна ваканция 2018 г.: от понеделник 16 юли 2018 г. до петък 31 август 2018 г. включително.

      Член 2

   Настоящото решение влиза в сила в деня на неговото публикуване в Официален вестник на Европейския съюз.

      Съставено в Люксембург на 5 април 2017 година.

            Секретар

         E. COULON

            Председател

         M. JAEGER


title: 2009/662/ЕО: Решение на Европейския парламент от 23 април 2009 година относно приключването на сметките на Европейската агенция за мрежова и информационна сигурност за финансовата 2007 година

text:
               26.9.2009

               BG

               Официален вестник на Европейския съюз

               L 255/156

      РЕШЕНИЕ НА ЕВРОПЕЙСКИЯ ПАРЛАМЕНТ

   от 23 април 2009 година
   относно приключването на сметките на Европейската агенция за мрежова и информационна сигурност за финансовата 2007 година
   (2009/662/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за мрежова и информационна сигурност за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция за мрежова и информационна сигурност за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 460/2004 на Европейския парламент и на Съвета от 10 март 2004 г. относно създаване на Европейската агенция за мрежова и информационна сигурност (4), и по-специално член 17 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол (A6-0158/2009),

               1.

               Удостоверява, че окончателните годишни отчети на Европейската агенция за мрежова и информационна сигурност са приложени към доклада на Сметната палата.

               2.

               Одобрява приключването на сметките на Европейската агенция за мрежова и информационна сигурност за финансовата 2007 година.

               3.

               Възлага на своя председател да предаде настоящото решение на изпълнителния директор на Европейската агенция за мрежова и информационна сигурност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ C 278, 31.10.2008 г., стр. 23.

      (2)  ОВ C 311, 5.12.2008 г., стр. 13.

      (3)  ОВ L 248, 16.9.2002 г., стр. 1.

      (4)  ОВ L 77, 13.3.2004 г., стр. 1.

      (5)  ОВ L 357, 31.12.2002 г., стр. 72.


title: 2010/405/ЕС: Решение на Съвета от 12 юли 2010 година за разрешаване на засилено сътрудничество в областта на приложимото право при развод и законна раздяла

text:
               22.7.2010

               BG

               Официален вестник на Европейския съюз

               L 189/12

         РЕШЕНИЕ НА СЪВЕТА
   от 12 юли 2010 година
   за разрешаване на засилено сътрудничество в областта на приложимото право при развод и законна раздяла
   (2010/405/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 329, параграф 1 от него,
   като взе предвид исканията на Кралство Белгия, Република България, Федерална република Германия, Кралство Испания, Френската република, Италианската република, Република Латвия, Великото херцогство Люксембург, Унгария, Малта, Република Австрия, Португалската република, Румъния и Република Словения,
   като взе предвид предложението на Европейската комисия,
   като взе предвид одобрението на Европейския парламент ,
   като има предвид, че:

               (1)

               Съюзът си е поставил за цел да поддържа и развива пространство на свобода, сигурност и правосъдие, в което се гарантира свободното движение на хора. За постепенното изграждане на такова пространство Съюзът трябва да приеме мерки по отношение на съдебното сътрудничество по гражданскоправни въпроси с трансгранично въздействие, по-специално когато това е необходимо за правилното функциониране на вътрешния пазар.

               (2)

               По силата на член 81 от Договора за функционирането на Европейския съюз тези мерки трябва да включват насърчаване на съвместимостта на правилата, приложими в държавите-членки по отношение на стълкновението на закони, включително мерките, свързани със семейното право, които имат трансгранично въздействие.

               (3)

               На 17 юли 2006 г. Комисията прие предложение за регламент на Съвета за изменение на Регламент (ЕО) № 2201/2003 по отношение на компетентността и за въвеждане на правила относно приложимото право по брачни дела (наричано по-нататък „предложението за регламент“).

               (4)

               На заседанието си на 5 и 6 юни 2008 г. Съветът прие политически насоки, които отчетоха липсата на единодушие по приемането на предложението за регламент и съществуват непреодолими трудности, които правят единодушието невъзможно в този момент и в близко бъдеще. Той констатира, че целите на предложения регламент не могат да бъдат постигнати в разумен срок чрез прилагане на съответните разпоредби на Договорите.

               (5)

               При тези обстоятелства Гърция, Испания, Италия, Люксембург, Унгария, Австрия, Румъния и Словения отправиха искане до Комисията с писма от 28 юли 2008 г., в които се посочва, че възнамеряват да установят засилено сътрудничество помежду си в областта на приложимото право по брачни въпроси, и че Комисията следва да внесе предложение до Съвета в този смисъл. С писмо от 12 август 2008 г. България отправи подобно искане до Комисията. Франция се присъедини с писмо от 12 януари 2009 г., Германия — с писмо от 15 април 2010 г., а Белгия — с писмо от 22 април 2010 г., Латвия — с писмо от 17 май 2010 г., Малта — с писмо от 31 май 2010 г. и Португалия по време на заседанието на Съвета от 4 юни 2010 г. На 3 март 2010 г. Гърция оттегли искането си. Общо четиринадесет държави-членки поискаха засилено сътрудничество.

               (6)

               Засиленото сътрудничество следва да предостави ясна и всеобхватна правна рамка в областта на развода и на законната раздяла в участващите държави-членки и да гарантира задоволителни решения за гражданите от гледна точка на правната сигурност, предвидимостта и гъвкавостта и да предотврати „надпреварата в избора на съд“.

               (7)

               Условията, установени в член 20 от Договора за Европейския съюз и в членове 326 и 329 от Договора за функционирането на Европейския съюз, са изпълнени.

               (8)

               Областта на засиленото сътрудничество, а именно приложимото право при развод и законна раздяла, е определена в член 81, параграф 2, буква в) и член 81, параграф 3 от Договора за функционирането на Европейския съюз като една от областите в обхвата на Договорите.

               (9)

               Изискването за крайна мярка в член 20, параграф 2 от Договора за Европейския съюз е изпълнено, тъй като през юни 2008 г. Съветът установи, че целите на предложението за регламент не могат да бъдат постигнати в разумен срок от Съюза като цяло.

               (10)

               Засиленото сътрудничество в областта на приложимото право при развод и законна раздяла има за цел да развива съдебното сътрудничество по гражданскоправни въпроси с трансгранично въздействие, като се основава на принципа на взаимно признаване на съдебните решения, и да гарантира съвместимостта на правилата, приложими в държавите-членки по отношение на стълкновението на закони. По този начин то благоприятства осъществяването на целите на Съюза, защитава неговите интереси и засилва процеса на интеграция, съгласно предвиденото в член 20, параграф 1 от Договора за Европейския съюз.

               (11)

               Засиленото сътрудничество в областта на приложимото право при развод и законна раздяла е в съответствие с Договорите и с правото на Съюза и не засяга вътрешния пазар и икономическото, социалното и териториалното сближаване. То не представлява пречка пред търговията между държавите-членки, не води до дискриминация в нея и не нарушава конкуренцията между държавите-членки.

               (12)

               Засиленото сътрудничество в областта на приложимото право при развод и законна раздяла зачита компетентността, правата и задълженията на държавите-членки, които не участват в него. Общите стълкновителни норми в участващите държави-членки не засягат разпоредбите на неучастващите държави-членки. Съдилищата на неучастващите държави-членки продължават да прилагат своите съществуващи вътрешноправни стълкновителни норми при определянето на това кое е приложимото право при развод и законна раздяла.

               (13)

               По-конкретно засиленото сътрудничество в областта на приложимото право при развод и законна раздяла е в съответствие с правото на Съюза в областта на съдебното сътрудничество по гражданскоправни въпроси, тъй като засиленото сътрудничество не засяга никои от съществуващите от по-рано достижения на правото на ЕС.

               (14)

               Настоящото решение зачита правата, принципите и свободите, признати в Хартата на основните права на Европейския съюз, и по-специално член 21 от нея.

               (15)

               В засиленото сътрудничество в областта на приложимото право при развод и законна раздяла могат да се включат по всяко време всички държави-членки, в съответствие с член 328 от Договора за функционирането на Европейския съюз,

         ПРИЕ НАСТОЯЩОТО РЕШЕНИЕ:
   Член 1
   Разрешава се на Кралство Белгия, Република България, Федерална република Германия, Кралство Испания, Френската република, Италианската република, Република Латвия, Великото херцогство Люксембург, Унгария, Малта, Република Австрия, Португалската република, Румъния и Република Словения да установят засилено сътрудничество помежду си в областта на приложимото право при развод и законна раздяла чрез прилагане на съответните разпоредби на Договорите.
   Член 2
   Настоящото решение влиза в сила в деня на приемането му.

      Съставено в Брюксел на 12 юли 2010 година.

            За Съвета

            Председател

         S. LARUELLE


title: 2014/793/ЕС: Решение на Съвета от 7 ноември 2014 година за сключване, от името на Европейския съюз, на Споразумението между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане

text:
               15.11.2014

               BG

               Официален вестник на Европейския съюз

               L 330/10

         РЕШЕНИЕ НА СЪВЕТА
   от 7 ноември 2014 година
   за сключване, от името на Европейския съюз, на Споразумението между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане

      (2014/793/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално членове 113 и 115 във връзка с член 218, параграф 6, буква б) и параграф 8, втора алинея от него,
   като взе предвид предложението на Европейската комисия,
   като взе предвид становището на Европейския парламент,
   като има предвид, че:

               (1)

               В съответствие с Решение 2013/671/ЕС на Съвета (1) Споразумението между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане (наричано по-долу „споразумението“) бе подписано на 17 февруари 2014 г., при условие за сключването му на по-късна дата.

               (2)

               Целта на споразумението е да се гарантира, че механизмите на Директива 2011/16/ЕС на Съвета (2) и Директива 2003/48/ЕО на Съвета (3), имащи за цел по-специално борба с измамите и отклонението от данъчно облагане при трансгранични сделки, се прилагат по отношение на Сен Бартелеми независимо от промяната на неговия статус.

               (3)

               Споразумението следва да бъде сключено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета извършва от името на Съюза нотификацията, предвидена в член 7 от споразумението (4).
   Член 3
   Настоящото решение влиза в сила в деня на приемането му.

      Съставено в Брюксел на 7 ноември 2014 година.

            За Съвета

            Председател

         P. C. PADOAN

      (1)  Решение 2013/671/ЕС на Съвета от 15 ноември 2013 г. за подписване, от името на Европейския съюз, на Споразумението между Европейския съюз и Френската република за прилагане по отношение на Общност Сен Бартелеми на законодателството на Съюза относно данъчното облагане на доходи от спестявания и административното сътрудничество в областта на данъчното облагане (ОВ L 313, 22.11.2013 г., стр. 1).

      (2)  Директива 2011/16/ЕС на Съвета от 15 февруари 2011 г. относно административното сътрудничество в областта на данъчното облагане и за отмяна на Директива 77/799/ЕИО (ОВ L 64, 11.3.2011 г., стр. 1).

      (3)  Директива 2003/48/ЕО на Съвета от 3 юни 2003 г. относно данъчното облагане на доходи от спестявания под формата на лихвени плащания (ОВ L 157, 26.6.2003 г., стр. 38).

      (4)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.